Aprobat în ședința Guvernului din______________ 2026
Decizia protocolară nr. _______/2026

Proiect 
PARLAMENTUL REPUBLICII MOLDOVA


LEGE
privind reorganizarea Întreprinderii de Stat „Calea Ferată din Moldova”

Având în vedere caracterul de infrastructură critică națională a sistemului feroviar al Republicii Moldova și restructurarea acestuia în condițiile angajamentelor Republicii Moldova de aliniere la standardele europene,  Parlamentul adoptă prezenta lege organică
Capitolul I.
Dispoziții generale
Articolul 1. Obiectul și domeniul de reglementare
(1) Prezenta lege instituie cadrul juridic special aplicabil reorganizării Întreprinderii de Stat “Calea Ferată din Moldova” prin transformare în societate pe acțiuni, inclusiv procedura reorganizării, regimul transmiterii patrimoniului, formarea capitalului social, procedura de transmitere a patrimoniului, protecția creditorilor, transferul drepturilor și obligațiilor, precum și măsurile financiare și fiscale speciale necesare finalizării procesului de reorganizare și operaționalizării societății succesoare.
(2) Reorganizarea Întreprinderii de Stat „Calea Ferată din Moldova” se realizează în vederea implementării prevederilor Codului transportului feroviar nr. 19/20222 referitoare la separarea administratorului infrastructurii feroviare de operatorii de transport feroviar, asigurării continuității serviciului public de transport feroviar și menținerii funcționalității infrastructurii feroviare naționale.
(3) Derogările instituite prin prezenta lege sunt necesare, adecvate și proporționale scopului urmărit, urmând a fi aplicate exclusiv în cadrul procedurii de reorganizare a Întreprinderii de Stat “Calea Ferată din Moldova”.
Articolul 2. Caracterul special și derogatoriu al reglementării
(1) Prezenta lege instituie un regim juridic special derogatoriu de la prevederile legislației generale în materia reorganizării persoanelor juridice, protecției creditorilor, evaluării patrimoniului și raporturilor de muncă, în măsura expres prevăzută de prezenta lege.
(2) Regimul derogatoriu prevăzut de prezenta lege este determinat de caracterul strategic și de infrastructură critică națională a sistemului feroviar, necesitatea continuării continuității serviciului public de transport feroviar, necesitatea continuității serviciului public de transport feroviar și asigurarea securității economice și sociale a statului.
(3) Derogările prevăzute de prezenta lege sunt justificate de caracterul excepțional al situației economico-financiare a Întreprinderii de Stat „Calea Ferată din Moldova” și sunt necesare pentru realizarea eficientă și într-un termen determinat a procesului de reorganizare.
(4) Măsurile derogatorii instituite prin prezenta lege au caracter temporar și se aplică exclusiv pe durata procedurii de reorganizare a Întreprinderii de Stat „Calea Ferată din Moldova” și nu pot fi extinse sau aplicate prin analogie în alte situații.
Articolul 3. Principiile reorganizării Întreprinderii de Stat „Calea Ferată din Moldova”
(1) Reorganizarea Întreprinderii de Stat „Calea Ferată din Moldova” are la bază următoarele principii:
a) principiul continuității juridice a entității transformate;
b) principiul transmiterii universale a patrimoniului (universalitate juridică);
c) principiul legalității și al supremației interesului public;
b) principiul protecției creditorilor;
d) principiul transparenței și al responsabilității decizionale;
e) principiul evaluării reale și corecte a patrimoniului;
f) principiul separării regimului juridic al bunurilor;
g) principiul continuității funcționale și economice;
h) principiul protecției salariaților;
i) principiul corporatizării și al guvernanței moderne.
(2) Principiile prevăzute la prezentul articol guvernează întreaga procedură de reorganizare a Î.S. „Calea Ferată din Moldova” și se aplică la interpretarea și realizarea măsurilor prevăzute de prezenta lege, inclusiv a măsurilor derogatorii necesare asigurării continuității serviciului public feroviar și operaționalizării societății rezultate în urma reorganizării.
Articolul 4.  Instituțiile implicate și competența lor în procedura de reorganizare
(1) Procedura de reorganizare prin transformare a Întreprinderii de Stat „Calea Ferată din Moldova” se realizează de către instituțiile competente, în conformitate cu cadrul juridic stabilit de prezenta lege și cu respectarea principiilor prevăzute la articolul 3.
(2) Autoritatea publică centrală în domeniul administrării proprietății publice, în calitate de fondator, asigură inițierea și implementarea măsurilor de reorganizare, inclusiv elaborarea documentelor aferente, coordonarea procesului de inventariere și evaluare a patrimoniului, determinarea structurii capitalului social și reprezentarea intereselor statului în cadrul procedurii.
(3) Întreprinderea de Stat „Calea Ferată din Moldova”, prin organele sale de conducere, asigură inventarierea și delimitarea patrimoniului, întocmirea situațiilor financiare și a actelor de transmitere, furnizarea informațiilor necesare autorităților competente, precum și continuitatea activității pe durata procedurii de reorganizare.
(4) Organele de conducere ale societății pe acțiuni constituite în rezultatul reorganizării asigură preluarea patrimoniului, drepturilor și obligațiilor întreprinderii de stat, realizarea formalităților de constituire și înregistrare, precum și organizarea funcționării entității în conformitate cu legislația aplicabilă și obiectivele stabilite prin prezenta lege și alte acte normative.
(5) Autoritatea competentă în domeniul înregistrării de stat asigură înregistrarea reorganizării și înregistrarea modificărilor în actele de constituire ale Întreprinderii de Stat Calea Ferată din Moldova privind transformarea acesteia în  societate pe acțiuni, în condițiile legii, cu luarea în considerare a derogărilor stabilite prin prezenta lege.
(6) Autoritățile publice cu competențe în domeniul fiscal, al relațiilor de muncă, al regimului bunurilor proprietate publică a statului, precum și alte autorități competente, asigură realizarea măsurilor aferente reorganizării potrivit atribuțiilor stabilite de prezenta lege și alte acte normative.
Capitolul II.
Procedura de reorganizare a Întreprinderii de Stat „Calea Ferată din Moldova”
Articolul 5. Etapele procedurii de reorganizare
(1) Procedura de reorganizare prin transformare a Întreprinderii de Stat „Calea Ferată din Moldova” în societate pe acțiuni se realizează în mod etapizat, cu respectarea cadrului juridic stabilit de prezenta lege.
(2) Procedura de reorganizare cuprinde, în principal, următoarele etape:
a) inițierea procesului de reorganizare și constituirea mecanismelor instituționale necesare implementării acesteia; 
b) inventarierea, delimitarea și evaluarea patrimoniului întreprinderii de stat, cu respectarea regimului juridic al bunurilor proprietate publică a statului;
c) elaborarea și aprobarea actului de transmitere și a bilanțului de reorganizare, care reflectă patrimoniul transmis și constituie temei pentru formarea capitalului social al societății pe acțiuni;
d) determinarea structurii capitalului social și a modalității de formare a acestuia în condițiile prezentei legi;
e) realizarea măsurilor privind protecția creditorilor și, după caz, instituirea garanțiilor corespunzătoare;
f) asigurarea transferului drepturilor și obligațiilor, inclusiv a raporturilor de muncă, în condițiile legii;
h) înregistrarea de stat a reorganizării;
i) emisia și înregistrarea acțiunilor societății pe acțiuni;
g) constituirea organelor de conducere  și de control ale societății pe acțiuni;
î) implementarea măsurilor necesare operaționalizării societății pe acțiuni.
(3) Etapele prevăzute la alineatul (2) se realizează în mod consecutiv sau, după caz, concomitent, în funcție de natura măsurilor și de necesitățile procesului de reorganizare.
(4) Actele și operațiunile efectuate în cadrul procedurii de reorganizare produc efecte juridice în condițiile prezentei legi, fără a fi necesară încheierea unor acte juridice individuale pentru fiecare element patrimonial, cu excepția cazurilor expres prevăzute de prezenta lege.
(5) Procedura de reorganizare se finalizează la data înregistrării de stat a societății pe acțiuni în registrul de publicitate corespunzător, care dobândește de drept calitatea de succesor al întreprinderii de stat.
Articolul 6. Reorganizarea prin transformare a Întreprinderii de Stat „Calea Ferată din Moldova”
[bookmark: _Hlk228343779](1) Întreprinderea de Stat Calea Ferată din Moldova se reorganizează prin transformare în Societatea pe Acțiuni “CFM – Infra”, care devine succesor în toate drepturile și obligațiile Întreprinderii de Stat „Calea Ferată din Moldova”.
(2) Societatea pe Acțiuni “CFM – Infra” este persoană juridică de drept privat, cu capital integral de stat.
Articolul 7. Inițierea și organizarea procedurii de reorganizare
(1) Prin derogare de la prevederile art. 6 alin. (1) lit. e) din Legea nr. 121/2007 privind administrarea și deetatizarea proprietății publice și prevederile art. 12 alin. (1) din Legea nr. 246/2017 cu privire la întreprinderea de stat și întreprinderea municipală, inițierea, derularea și respectiv finalizarea procedurii de reorganizare a Întreprinderii de Stat “Calea Ferată din Moldova” prin transformare în Societate pe Acțiuni “CFM – Infra” nu este condiționată de emiterea unor hotărâri de Guvern sau a altor acte de dispoziție suplimentare, altele decât cele prevăzute de prezenta lege.
(2) Prin derogare de la prevederile art. 185 alin. (3) Cod fiscal nr. 1163/1997, inițierea și desfășurarea procedurii de reorganizare a Întreprinderii de Stat “Calea Ferată din Moldova” prin transformare în Societate pe Acțiuni “CFM – Infra” nu este condiționată de efectuarea controlului fiscal prealabil.
(3) În scopul implementării reorganizării, Guvernul poate institui grupuri de lucru sau structuri funcționale temporare, fără respectarea procedurilor ordinare de constituire prevăzute de actele normative.
Articolul 8. Inventarierea, delimitarea și evaluarea patrimoniului
(1) Inventarierea patrimoniului care se transmite de către Întreprinderea de Stat „Calea Ferată din Moldova” către Societatea pe Acțiuni “CFM – Infra” se realizează în baza datelor contabile și a registrelor existente, fără a fi necesară actualizarea cadastrală prealabilă a tuturor bunurilor. 
(2) În cazul în care pe parcursul procedurii de reorganizare se identifică bunuri supuse înregistrării de stat, dar care nu erau incluse în registrele de publicitate la data identificării lor, acestea urmează a fi înregistrate în registrele de publicitate după finalizarea procedurii de reorganizare cu parcurgerea tuturor procedurilor prevăzute de legislația în vigoare.
(3) Prin derogare de la prevederile art. 5 alin. (4) lit. f) Legea nr. 989/2002 privind activitatea de evaluare, se supun evaluării obligatorii doar activele (mijloacele fixe și imobilizări necorporale) care se includ ca aporturi nebănești (cu drept de proprietate sau cu drept de folosinţă) în capitalul social al Societății pe Acțiuni „CFM-Infra” la valoarea de piață, determinată cu respectarea art. 39 alin. (8)-(9) din Legea privind societățile pe acțiuni nr. 1134/1997.
(4) Activele și alte elemente de patrimoniu care se transmit Societății pe Acțiuni “CFM – Infra” în cadrul reorganizării, cu excepția celor indicate la alineatul (3), pot fi reflectate în actul de transmitere și în bilanțul de reorganizare la valoarea contabilă indicată în situațiile financiare ale Întreprinderii de Stat „Calea Ferată din Moldova” întocmite la data actului de transmitere.
[bookmark: _Hlk228287191](5) În cazul în care pe parcursul procedurii de reorganizare se identifică bunuri aflate în gestiunea Întreprinderii de Stat “Calea Ferată din Moldova”, pasibile transmiterii Societății pe Acțiuni “CFM – Infra” dar care nu au fost delimitate după apartenență și / sau domeniu, acestea urmează a fi delimitate după finalizarea procedurii de reorganizare cu parcurgerea tuturor procedurilor legale prevăzute de legislație. 
Articolul 9. Actul de transmitere și bilanțul de reorganizare
(1) Patrimoniul care se transmite Societății pe Acțiuni “ CFM – Infra” se va indica în actul de transmitere și în bilanțul de reorganizare la valoarea contabilă reflectată în situațiile financiare ale Întreprinderii de Stat “Calea Ferată din Moldova” întocmite la data actului de transmitere și bilanțului de reorganizare și valoarea determinată urmare a evaluării elementelor de patrimoniu prevăzute la articolul 8 alin. (3) din prezenta lege. 
(2) Repartizarea drepturilor și obligațiilor, inclusiv a datoriilor, rezultate din contractele de recreditare, din amendamentele aferente contractelor de recreditare, încheiate între Ministerul Finanțelor și Întreprinderea de Stat ,,Calea Ferată din Moldova”, se efectuează în baza actului de transmitere. 
(3) Actul de transmitere constituie temei juridic suficient pentru înregistrarea drepturilor în registrele publicitate.
Articolul 10. Formarea capitalului social 
(1) Capitalul social al Societății pe Acțiuni “ CFM – Infra” este format din valoarea aporturilor primite (bunuri în proprietatea societății și, după caz, valoarea dreptului de folosință asupra bunurilor proprietate de stat domeniul public transmise în folosință) și nu poate fi mai mic decât valoarea activelor nete a acesteia.
(2) Capitalul social al Societății pe Acțiuni “ CFM – Infra” este divizat în acțiuni ordinare nominative deținute integral de stat, valoarea nominală / sau fixată a cărora se va determina de  Agenția Proprietății Publice în actul de plasare a acțiunilor.
(3) Capitalul social al Societății pe Acțiuni “ CFM – Infra” poate fi constituit inclusiv prin aporturi în natură reprezentate de bunuri aflate în proprietatea statului domeniul privat, în limitele stabilite de legislație.
(4) Emisia acțiunilor la formarea capitalului social al Societății pe Acțiuni “CFM – Infra” se plasează prin intermediul ofertei închise (emisiune închisă). 
Articolul 11. Protecția creditorilor
(1) Avizul privind inițierea procedurii de reorganizare prin transformare a Întreprinderii de Stat „Calea Ferată din Moldova” se publică pe pagina web a organului înregistrării inițierii procedurii de reorganizare.
(2) Prin derogare de la prevederile art. 207 alin. (1) Cod civil, notificarea creditorilor Întreprinderii de Stat „Calea Ferată  din Moldova” se va efectua în termen de 5 zile de la data publicării avizului prevăzut la alineatul (1). Notificarea creditorilor se va efectua în scris  prin expediere poștală recomandată sau prin expediere electronică la adresele cunoscute de poștă electronică ale creditorilor.
(3) Prin derogare de la prevederile art. 207 alin. (2) Cod civil, creditorii Întreprinderii de Stat „Calea Ferată din Moldova” pot solicita acordarea de garanții adecvate sau instituirea altor măsuri proporționale de protecție a creanțelor lor, fără a putea împiedica sau bloca procesul de reorganizare. Cererile creditorilor se expediază în termen de 10 zile de la data publicării avizului pe pagina web a organului înregistrării de stat. 
(4) Reorganizarea Întreprinderii de Stat „Calea Ferată din Moldova” nu poate fi suspendată sau anulată pentru motive ce țin exclusiv de opoziția creditorilor, în lipsa unui prejudiciu grav și iminent. Lipsa obiecțiilor în termenul prevăzut la alineatul (3) se consideră acceptare tacită a reorganizării.
(5) Reorganizarea Întreprinderii de Stat „Calea Ferată din Moldova” poate fi suspendată de instanța de judecată doar în cazul în care creditorul demonstrează existența unui prejudiciu grav, real și iminent, care nu poate fi remediat prin măsurile prevăzute la alineatul (3).
Articolul 12.  Protecția salariaților
(1) Prin derogare de la prevederile articolului 421 alin. (5) și alin. (7) și art. 1971 alin. (3) din Codul muncii nr. 154/2003, Întreprinderea de Stat „Calea Ferată din Moldova” va informa salariații săi, prin intermediul organului sindical la nivel de unitate sau a reprezentanților aleși ai salariaților, despre reorganizare în termen de 10 zile de la inițierea procedurii de reorganizare, termenul de comunicare a opiniei consultative a organului sindical sau a reprezentanților salariaților fiind de 5 zile de la data notificării.
(2) Societatea pe Acțiuni “ CFM – Infra”, în calitate de cesionar, preia toate drepturile și obligațiile existente la data reorganizării ce decurg din contractele individuale de muncă ale angajaților care vor fi transferați la Societatea pe Acțiuni “ CFM – Infra”, precum și din contractul colectiv de muncă în vigoare.
(3) Disponibilizarea personalului în urma reorganizării Întreprinderii de Stat „Calea Ferată din Moldova”, în cazul imposibilității transferului acestuia, se va efectua în conformitate cu legislația muncii.
Capitolul III
Dispoziții finale
Articolul 13.  
(1) Prezenta lege intră în vigoare la data publicării în Monitorul Oficial al Republicii Moldova.
(2) Procedura de reorganizare prevăzută de prezenta lege urmează a fi inițiată din data înregistrării, de către organul de stat, a reorganizării Întreprinderea de Stat „Calea Ferată din Moldova” prin dezmembrare (separare) și înființării Societății pe Acțiuni „Calea Ferată din Moldova «Pasageri și Marfă»” (S.A. „CFM «Pasageri și Marfă»”), conform Hotărârii Guvernului nr. 38/2026 cu privire la înființarea Societății pe Acțiuni „Calea Ferată din Moldova «Pasageri și Marfă»” prin reorganizarea Întreprinderii de Stat „Calea Ferată din Moldova
(3) Autoritățile publice competente, în termen de cel mult 3 luni de la intrarea în vigoare a prezentei legi vor asigura:
a) aprobarea statutului Societății pe Acțiuni “ CFM – Infra”;
b) aprobarea actului de transmitere și a bilanțului de reorganizare;
c) înregistrarea Societății pe Acțiuni “ CFM – Infra”;
d) emisia și plasarea acțiunilor pentru formarea capitalului social al Societății pe Acțiuni “ CFM – Infra”;
e) instituirea unui sistem de guvernanță corporativă a Societății pe Acțiuni “ CFM – Infra” în conformitate cu principiile bunei guvernanțe, inclusiv: desemnarea unui consiliu de administrație independent și profesionist; aplicarea criteriilor de transparență și performanță în administrarea societății; instituirea mecanismelor de control intern și audit extern independent.
(3) Procedurile aferente reorganizării Întreprinderii de Stat „Calea Ferată din Moldova” au caracter prioritar, iar termenele de examinare de către autoritățile competente a actelor pentru formalizarea reorganizării și înregistrării de stat a Societății pe Acțiuni “CFM – Infra”, inclusiv termenele pentru înregistrarea emisiei de acțiuni, se reduc la jumătate.
(4) În termen de 30 de zile de la intrarea în vigoare a prezentei legi, Agenția Proprietății Publică aprobă calendarul detaliat al procedurii de reorganizare, care va include termene concrete pentru fiecare etapă prevăzută la articolul 5.


Președintele Parlamentului                                                  Igor GROSU


